ಸ್ಯಾಂಡಲ್ವುಡ್ ಡ್ರಗ್ ಕೇಸ್ ಪರಪ್ಪನ ಅಗ್ರಹಾರದಿಂದ ಸಂಜನಾ ಗಲ್ರಾನಿ ಬಿಡುಗಡೆ ಬೆಂಗಳೂರು: ಸ್ಯಾಂಡಲ್ವುಡ್ ಡ್ರಗ್ಸ್ ಲಿಂಕ್ ಆರೋಪ ಪ್ರಕರಣ ಸಂಬಂಧ ಪರಪ್ಪನ ಅಗ್ರಹಾರದಲ್ಲಿದ್ದ ನಟಿ ಸಂಜನಾ ಗಲ್ರಾನಿ ಶರತ್ತು ಬದ್ಧ ಜಾಮೀನಿನ ಮೇಲೆ ಬಿಡುಗಡೆಯಾಗಿದ್ದಾರೆ. ಮುಖ ಕಾಣದಂತೆ ಕಾರ್ ವಿಂಡೋವನ್ನು ಸೀರೆಯಿಂದ ಕವರ್ ಮಾಡಿ ಸಂಜನಾರನ್ನು ಕರೆದೊಯ್ಯಲಾಗಿದೆ. ರಾತ್ರಿ 8 ಗಂಟೆಗೂ ಮೊದಲೇ ಜೈಲಿನಿಂದ ಬಿಡುಗಡೆ ಆಗಿದ್ದ ಸಂಜನಾ ಒಂದು ಗಂಟೆಗೂ ಅಧಿಕ ಕಾಲ ಜೈಲು ಆವರಣದಲ್ಲಿಯೇ ಕಾಲ ಕಳೆದಿದ್ದಾರೆ. 9 ಗಂಟೆ 15 ನಿಮಿಷಕ್ಕೆ ರೆಡ್ ಕಲರ್ ಇನ್ನೋವಾ ಕಾರ್ನಲ್ಲಿ ಮನೆಯತ್ತ ತೆರಳಿದ್ದಾರೆ. ತಾಯಿ ಹಾಗೂ ಸಂಬಂಧಿಕರ ಜೊತೆ ಕಾರ್ ಮಧ್ಯಭಾಗದ ಸೀಟ್ನಲ್ಲಿ ಕುಳಿತು ಸಂಜನಾ ಮನೆಗೆ ತೆರಳಿದ್ದಾರೆ. ಸಂಜನಾ ಪರ ಜಾಮೀನು ಅರ್ಜಿ ಸಲ್ಲಿಕೆ ಮಾಡಿದ್ದ ವಕೀಲ ಹಷ್ಮತ್ ಪಾಷ ಇಂದು ನ್ಯಾಯಮೂರ್ತಿಗಳ ಎದುರು ತಮ್ಮ ವಾದ ಮಂಡಿಸಿದರು. ಸಂಜನಾ ಅವರಿಗೆ ಸರ್ಜರಿ ಇಲ್ಲದೇ ಚಿಕಿತ್ಸೆ ನೀಡಿದರೇ ಏನು ಉಪಯೋಗ ಆಗುತ್ತೆ. ಅವರಿಗೆ ತಕ್ಷಣ ಶಸ್ತ್ರಚಿಕಿತ್ಸೆಯ ಅಗತ್ಯವಿದೆ. ಇಲ್ಲದಿದ್ದರೆ ಬ್ರೇನ್ ಹ್ಯಾಮರೇಜ್ ಮೆದುಳು ರಕ್ತಸ್ರಾವ ಆಗುವ ಸಾಧ್ಯತೆ ಹೆಚ್ಚಾಗಿದೆ. ಹಾಗಾಗದಂತೆ ತಡೆಯಬೇಕಾಗಿದೆ ಆದ್ದರಿಂದ ಜಾಮೀನು ನೀಡುವಂತೆ ಮನವಿ ಮಾಡಿದ್ದರು. ಈ ಹಿನ್ನೆಲೆ ಇಂದು ಹೈಕೋರ್ಟ್ ಸಂಜನಾಗೆ ಜಾಮೀನು ನೀಡಿತ್ತು. ಇದೀಗ ಸಂಜನಾ ಗಲ್ರಾನಿ ಪರಪ್ಪನ ಅಗ್ರಹಾರ ಜೈಲಿನಿಂದ ಹೊರಬಂದಿದ್ದಾರೆ. ಡ್ರಗ್ಸ್ ಲಿಂಕ್ ಆರೋಪದ ಹಿನ್ನೆಲೆ ಕಳೆದ 3 ತಿಂಗಳುಗಳಿಂದಲೂ ಸಂಜನಾ ಪರಪ್ಪನ ಅಗ್ರಹಾರದಲ್ಲಿ ಇದ್ದರು. ಇನ್ನು ಮತ್ತೊಬ್ಬ ಆರೋಪಿ ರಾಗಿಣಿ ದ್ವಿವೇದಿ ಪರಪ್ಪನ ಅಗ್ರಹಾರದಲ್ಲೇ ಇದ್ದು ಜಾಮೀನಿಗಾಗಿ ಕಾನೂನು ಹೋರಾಟ ನಡೆಸುತ್ತಿದ್ದಾರೆ.